SKRIFTLIG FORESPØRGSEL E-0794/01

af Luigi Vinci (GUE/NGL) og Fausto Bertinotti (GUE/NGL) til Kommissionen

(13. marts 2001)

Om: Virksomheden Pernod-Richard og selskabet Rhum Havana Club

På grundlag af den såkaldte Helms-Burton-lov anlagde den amerikanske regering i 1999 sag mod Pernod-Richard med påstand om, at denne virksomhed havde forhandlet med cubanske regering med henblik på at blive medejer af det cubanske selskab Rhum Havana Club, der før ejedes af amerikanske statsborgere, men senere blev fuldstændig eksproprieret af den cubanske regering.

Efterfølgende indledte Europa-Kommissionen en formel ankeprocedure i WTO mod USA, idet den mener, at det er lovstridigt at kræve, at juridiske personer, der ikke har amerikansk statsborgerskab, og driver virksomhed uden for USA, er forpligtede til at overholde den amerikanske lovgivning. Kan Kommissionen på baggrund heraf give oplysninger om forløbet og det eventuelle resultat af ovennævnte procedure?

Svar afgivet på Kommissionens vegne af Pascal Lamy

(14. maj 2001)

I september 2000 anmodede Fællesskabet om nedsættelse af et WTO-panel vedrørende afdeling 211, af De Forenede Staters lov Omnibus Appropriations Act.

Det er vigtigt at notere sig, at afdeling 211 ikke behandler spørgsmålet om den cubanske regerings ekspropriering af varemærker eller andre immaterielle eller materielle aktiver. Afdeling 211 drejer sig kun om amerikanske varemærker, dvs. varemærker, der er registreret i selve De Forenede Stater. Ejendomsretten til sådanne varemærker kunne ikke være blevet berørt af de konfiskationer, der er foretaget af de cubanske myndigheder i Cuba, eftersom de amerikanske domstole aldrig har anerkendt nogen virkninger af cubanske ekspropriationer af ejendomsretten til aktiver, der befinder sig i De Forenede Stater.

Afdeling 211 finder anvendelse på de situationer, hvor det oprindelige amerikanske varemærke (dvs. et varemærke, der indehaves af ejeren af det eksproprierede cubanske varemærke) er ophørt med at eksistere, f.eks. af mangel på ejerens fornyelse af det, eller i tilfælde, hvor en sådan ret aldrig har eksisteret i De Forenede Stater. I denne afdeling af loven underkendes enhver transaktion, der har forbindelse med registrering og fornyelse i De Forenede Stater af varemærker, og hvor en cubansk statsborger, eller Cuba, er interesseret i med tiden at fratage de lovlige ejere af bestående amerikanske varemærker disse varemærker, da ejerne ikke længere vil kunne forny registreringen af varemærkerne. Endvidere forbydes det i afdeling 211 amerikanske domstole at håndhæve retten til et sådant amerikansk varemærke i De Forenede Stater efter anmodning fra en cubansk statsborger eller en hvilken som helst udenlandsk arvtager. Med andre ord berøver loven varemærket enhver praktisk værdi, fordi et varemærke ikke kan håndhæves på anden meningsfyldt måde end ved at ty til domstolene.

Fællesskabet mener, at afdeling 211 medfører en fornægtelse af varemærkerettigheder, som er i konflikt med flere bestemmelser i WTO-aftalen om handelsrelaterede intellektuelle ejendomsrettigheder. Fællesskabets WTO-sag er til fordel for alle EU-indehavere af et amerikansk varemærke, der er lovligt erhvervet direkte eller indirekte fra en cubansk ejer, idet disse EU-indehavere er potentielt berørt af afdeling 211.

Fællesskabet har allerede gjort sine synspunkter gældende over for panelet, både mundtligt og skriftligt. Den anden og sidste høring i panelet fandt sted den 7. marts 2001. Panelet er nu i gang med at færdigbehandle sagen, og det forventes at afgive kendelse inden udgangen af maj måned 2001.